Pa skiet homself; dogter (14) se lyk in kar gekry | Maroela Media
Die Gautengse polisie ondersoek 'n saak van moord en doen 'n geregtelike doodsondersoek nadat 'n man vermoedelik met sy tienerdogter se liggaam in 'n motor rondgery en toe selfmoord gepleeg het toe die polisie hom voorgekeer het.
Kapt. Mavela Masondo, provinsiale polisiewoordvoerder, het aan Maroela Media gesê die polisie het omstreeks 16:20 Sondag 'n oproep ontvang om 'n voertuig te stop en te deursoek.
Volgens berigte is die motor naby die aansluiting van Witkoppen- en Malibongweweg opgespoor en van die pad af getrek, waarna die 52-jarige man 'n vuurwapen uitgehaal en homself glo in die kop geskiet het.
"Toe die polisie die voertuig deursoek, het hulle die liggaam van 'n 14-jarige meisie op die agtersitplek aangetref," het Masondo gesê. Die dogter het glo ook 'n kopwond gehad.
"Die oorledenes is as pa en dogter geïdentifiseer en deur familie uitgeken. Die meisie se ma woon in Benoni. Die name van die oorledenes mag nie sonder die familie se toestemming bekend gemaak word nie," het Masondo gesê.
Die man en meisie is op die toneel dood verklaar. Die motief vir die moord is nog onbekend en vorm deel van die polisie se ondersoek.
Benoni Gauteng Johannesburg misdaad
Siek verby!! Los ander mense uit, moet nie ñ punt probeer wys om ñ gesinslid ook om die lewe te bring nie – doen jou vuilwerk op jouself.
Ag nee man hy kon die kind by haar ma gaan aflaai het.
Dis baie hartseer. Hoekom moet die arme kinders altyd boet vir die grootmense se dinge en grille? Ag nee man!!